ПРОТОКОЛ № 38
от заседанието на Комисия по правни въпроси 
на Висшия съдебен съвет, проведено на 1 декември 2014 г.

Днес, 1 декември 2014 г., понеделник от 15.00 ч. в сградата на Висшия съдебен съвет, се проведе заседание на Комисията по правни въпроси на ВСС в състав:

     	     ПРЕДСЕДАТЕЛ:     	ЮЛИАНА КОЛЕВА 							
ЧЛЕНОВЕ:		СВЕТЛА ПЕТКОВА 
						ЮЛИЯ КОВАЧЕВА  
						КАРОЛИНА НЕДЕЛЧЕВА 									НЕЗАБРАВКА СТОЕВА 
												На заседанието присъстваха експертните сътрудници на комисията: Саша Харитонова –  директор на дирекция „Правна” и Мартин Величков – главен експерт-юрисконсулт в дирекция „Правна”.

По внесената допълнителна точка и на основание последвалите разисквания по дневния ред,

КОМИСИЯТА ПО ПРАВНИ ВЪПРОСИ
Р Е Ш И:

Включва в дневния ред следната допълнителна точка:
- Писмо от Министерство на образованието и науката относно изготвяне на Проект за изменение и допълнение на Наредбата за единните държавни изисквания за придобиване на висше образование по специалността „право” и професионална квалификация „юрист” и определяне на представител от ВСС за участие в работна група.

Д Н Е В Е Н   Р Е Д:

1. ОТНОСНО: Писмо от председателя на Временната комисия по правни въпроси към 43-тото Народно събрание относно Законопроект за изменение и допълнение на Закона за съдебната власт, внесен от Лютви Местан и група народни представители, за становище - /отложена точка от 17.11.2014 г./
КОМИСИЯТА ПО ПРАВНИ ВЪПРОСИ
Р Е Ш И:

1.1. Предлага на Висшия съдебен съвет да изрази следното становище по Законопроекта за изменение и допълнение на Закона за съдебната власт, внесен от Лютви Местан и група народни представители:
Предлаганото изменение и допълнение на Закона за съдебната власт следва да бъде съобразено и съгласувано с всички действащи законови разпоредби, включително и със Закона за гражданската регистрация, в който не е предвидено заличаване на данни към този момент.. В случай, че тези разпоредби бъдат изменени, ВСС не би възразил за съответни изменения и в ЗСВ. 
От друга страна, ако бъде приета нова ал. 6 към чл. 386 ЗСВ, задължението по нея би попаднало в задълженията по трудовото правоотношение, поради което отговорността на съдебния служител би трябвало да се носи по реда на Кодекса на труда, където е уредена общата дисциплинарна отговорност на работници и служители, а не да бъде предмет на предлаганото санкционно производство. 

1.2. Точката да бъде включена като допълнителна в дневния ред за заседанието на ВСС на 04.12.2014 г.

2. ОТНОСНО: Писмо от главния секретар на ВСС относно необходимост от изменения във Вътрешните правила за достъп до обществена информация във ВСС, приети с решение на ВСС по протокол № 29/18.07.2013 г. - /отложена точка от 17.11.2014 г./

КОМИСИЯТА ПО ПРАВНИ ВЪПРОСИ
Р Е Ш И:

2.1. Предлага на Висшия съдебен съвет да приеме нови Вътрешни правила за достъп до обществена информация във Висшия съдебен съвет.
2.2. Точката да бъде включена в дневен ред за заседанието на ВСС на 11.12.2014 г.

3. ОТНОСНО: Писмо от председателя на Окръжен съд гр. Варна относно възникването на проблеми при прилагането на чл. 330, ал. 1, вр. ал. 2 ЗСВ, за становище.

КОМИСИЯТА ПО ПРАВНИ ВЪПРОСИ
Р Е Ш И:

3.1. ОТЛАГА разглеждането на т. 3, за комплектоване с предходни решения на ВСС и становища по прилагането на чл. 330, ал. 1, вр. ал. 2 ЗСВ.

4. ОТНОСНО: Декларация на Висшия адвокатски съвет относно присъда № 34/18.09.2014 г. на Окръжен съд гр. Русе, Наказателна колегия.

КОМИСИЯТА ПО ПРАВНИ ВЪПРОСИ
Р Е Ш И:
4.1. Комисия „Професионална етика и превенция на корупцията” се е сезирала за случая по повод декларацията, поради което КПВ приема за сведение декларацията на Висшия адвокатски съвет относно присъда № 34/18.09.2014 г. на Окръжен съд гр. Русе, Наказателна колегия.
4.2. Предлага на КПЕПК след извършване на проверката да изпрати отговор до Висшия адвокатски съвет.

5. ОТНОСНО: Становище и предложения по проект на Наредба за вписването, квалификацията и възнагражденията на вещите лица, публикуван на интернет-страницата на Министерство на правосъдието на 14.11.2014 г., изпратен от сдружение „СЕФИТА”.

КОМИСИЯТА ПО ПРАВНИ ВЪПРОСИ
Р Е Ш И:

5.1. Становището да се докладва след постъпване на проекта на Наредба за вписването, квалификацията и възнагражденията на вещите лица за разглеждане в хода на съгласувателната процедура.

6. ОТНОСНО: Писмо от и.ф. председател на Районен съд гр. Добрич относно заличаването на данните в електронния архив в служба „Бюро съдимост” при РС-Добрич, отнасящи се до наложени административни наказания по чл. 78а от НК, за които е изтекъл срокът по чл. 31 /1/ от Наредба № 8 за функциите и организацията на дейността на Бюрата за съдимост.

КОМИСИЯТА ПО ПРАВНИ ВЪПРОСИ
Р Е Ш И:

6.1. ОТЛАГА разглеждането на т. 6 за уточняване и изясняване какъв проблем възниква на практика, при съобразяване със становището на КЗЛД.
7. ОТНОСНО: Решение на Комисия „Професионална етика и превенция на корупцията” от 17.11.2014 г. относно прецизиране  на Правилата за провеждане на конкурси за младши съдии и младши прокурори, за първоначално назначаване и за повишаване в длъжност и преместване на съдии, прокурори и следователи.

КОМИСИЯТА ПО ПРАВНИ ВЪПРОСИ
Р Е Ш И:

7.1. Тъй като Комисията установи, че е подадена жалба до ВАС по случая, с който е сезирана КПЕПК, ще се прецени необходимостта от изменение и прецизиране на Правилата за провеждане на конкурси за младши съдии и младши прокурори, за първоначално назначаване и за повишаване в длъжност и преместване на съдии, прокурори и следователи, след постановяване на окончателен съдебен акт по жалбата.

8. ОТНОСНО: Решение на Комисия „Професионална етика и превенция на корупцията” от 17.11.2014 г. относно предоставяне на информация за изпълнението на Стратегията за превенция и противодействие на корупцията в съдебната система за периода януари-декември 2014 г., в срок до 08.12.2014 г. 

КОМИСИЯТА ПО ПРАВНИ ВЪПРОСИ
Р Е Ш И:

8.1. Приема за сведение решението на Комисия „Професионална етика и превенция на корупцията” от 17.11.2014 г. относно предоставяне на информация за изпълнението на Стратегията за превенция и противодействие на корупцията в съдебната система за периода януари-декември 2014 г.
9. ОТНОСНО: Решение на Комисия „Международна дейност” от 20.11.2014 г. относно предоставяне на отговори на Въпросник за събиране на фактическа информация за структурните гаранции за независимостта на съдебната власт за 2014 г., изпратен от ГД „Правосъдие” на ЕК.

КОМИСИЯТА ПО ПРАВНИ ВЪПРОСИ
Р Е Ш И:

9.1. ВЪЗЛАГА на Мартин Величков – главен експерт-юрисконсулт в дирекция „Правна”  да изготви отговорите на посочените въпроси по Въпросника за събиране на фактическа информация за структурните гаранции за независимостта на съдебната власт за 2014 г.

10. ОТНОСНО: Молба от А. Стойчев от гр. София относно издаване на препис от становище на КПВ от 06.06.2011 г. във връзка с таксите събирани по граждански и наказателни дела.

КОМИСИЯТА ПО ПРАВНИ ВЪПРОСИ
Р Е Ш И:
10.1. Да се изпрати на А. Стойчев решението на Висшия съдебен съвет по протокол № 21/06.06.2011 г.

ДОПЪЛНИТЕЛНИ ТОЧКИ:

11. ОТНОСНО: Писмо от Министерство на образованието и науката относно изготвяне на Проект за изменение и допълнение на Наредбата за единните държавни изисквания за придобиване на висше образование по специалността „право” и професионална квалификация „юрист” и определяне на представител от ВСС за участие в работна група.

КОМИСИЯТА ПО ПРАВНИ ВЪПРОСИ
Р Е Ш И:

11.1. Изразява протест от това, че писмото е изпратено несвоевременно, с оглед краткия срок за изпълнение.
11.2. ОПРЕДЕЛЯ г-жа Каролина Неделчева – член на ВСС за участие в работната група по изготвяне на Проект за изменение и допълнение на Наредбата за единните държавни изисквания за придобиване на висше образование по специалността „право” и професионална квалификация „юрист”.
11.2. Решението да се изпрати на Министерство на образованието и науката.

ПРЕДСЕДАТЕЛ
НА КОМИСИЯТА:	/П/	     
                          ЮЛИАНА КОЛЕВА

Директор на дирекция „Правна”:
  		          С. Харитонова

Сътрудник на КПВ:
                               М. Георгиева